OBH 1145/1996.
Az állampolgári jogok országgyűlési biztosának jelentése
Ügyintéző: dr. Kubinyi Katalin

Az eljárás megindítása
A panaszos azt sérelmezte, hogy tulajdonjogának az ingatlan-nyilvántartásba történő bejegyzése a Békéscsabai Földhivatalban évek óta nem történt meg. Tekintettel, hogy a panaszban foglaltak alapján az Alkotmány 13. § (1) bekezdésében rögzített tulajdonhoz való jog sérelme vélelmezhető volt, az ügyben vizsgálat lefolytatására került sor. 

A megállapított tényállás
A panaszos az 1994. augusztus 22-én kelt adásvételi szerződéssel vásárolta meg a Mezőberény .......................... szám alatt lévő öröklakást. Tulajdonjog-bejegyzés iránti kérelmét a Békéscsabai Földhivatal 39.564/1994. O8.29. számú széljegyen rögzítette. A tulajdonjog bejegyzésére azonban még 1996. év végére sem került sor. 

Megkeresésemre adott válaszában a Békéscsabai Földhivatal részletes tájékoztatást és tulajdoni lap másolatot küldött. Ezekből a dokumentumokból megállapítható, hogy a kérdéses Mezőberény, .................szám alatti 3544/5 helyrajzi számú ingatlan tulajdonosa 1/1 arányban  Mezőberény Város Önkormányzata 1991. óta tulajdonba adás jogcímén.  1992. óta az ingatlan tulajdoni lapján elintézetlen széljegyek /tulajdonjog bejegyzési kérelmek, végrehajtási jog bejegyzése iránti kérelem, több jelzálogjog bejegyzési kérelem / szerepelnek, számszerint 14 széljegy. Az első széljegy dátuma 1992. az utolsó széljegy dátuma 1996. 09.12.

A földhivatal megbízott vezetője levelében arról tájékoztatott, hogy a Mezőberény Kastélyköz 2. szám alatti ingatlanra a panaszos tulajdonjog bejegyzési kérelmét megelőzően az Országos Takarékpénztár Mezőberényi Fiókja társasház bejegyzési és a szomszédos ingatlannal együtt telekegyesítési kérelmet nyújtott be. Ezek a kérelmek rangsorban megelőzik a panaszos kérelmét, tekintettel arra, hogy korábban nyújtották be őket.

Az érintett jogszabályok
Az ingatlan-nyilvántartásról szóló 1972. évi 31. tvr. 2. § (1) bekezdése kimondja, hogy az ingatlan nyilvántartás nyilvános és hitelesen tanúsítja a feltüntetett adatokat, továbbá a bejegyzett jogok és tények fennállását.
Az ingatlan-nyilvántartásról 1972. évi 31. tvr. végrehajtásáról kiadott 27/1972. /XII.31./ MÉM sz. rendelet 95. § (1) bekezdése szerint a beadványokat az iktatószámok sorrendjében kell elintézni. A 104. § (1) bekezdésének d./ pontja előírja, hogy a jogok és tények bejegyzéséről szóló határozatot - a tulajdoni lapon történt bejegyzés után -  kézbesíteni kell annak, akinek bejegyzett joga módosult vagy megszűnt.

Az államigazgatási eljárás általános szabályairól szóló többszörösen módosított 1957. évi IV. törvény 15. § úgy rendelkezik, hogy az érdemi határozatot a kérelem előterjesztésétől illetőleg az eljárás hivatalból történt megindításától számított harminc napon belül kell meghozni.

Az érintett alkotmányos jogok
Az Alkotmány 2. § (1)bekezdésében deklarált jogállamiságból fakadó jogbiztonság követelménye és a 13. § (1) bekezdésében megfogalmazott tulajdonhoz való jog védelme. 

A vizsgálat megállapításai
A lefolytatott vizsgálat alapján megállapítható, hogy a Mezőberény 3544/5 és 3544/4 helyrajzi számú ingatlanok tulajdoni lapjain 1992-től kezdődően elintézetlen széljegyek sora van feljegyezve. A 3544/5 számú ingatlan tulajdoni lapján 14 széljegy, a 3544/4 számú ingatlan tulajdoni lapján pedig 17 széljegy szerepel. A széljegyek között sok tulajdonjog bejegyzési kérelem  található, de van végrehajtási jog bejegyzés és társasház alakítás iránti kérelem, valamint jelzálogjog bejegyzési kérelem is. 

Az elintézetlen széljegyek sora azt eredményezi, hogy szinte lehetetlen megállapítani, hogy a két helyrajzi számon nyilvántartott ingatlanok közül pontosan melyik lakására vonatkozik a bejegyzési kérelem. Nagyon nehezen, vagy szinte nem is lehet megállapítani, hogy melyik lakás kinek a tulajdonában áll, és melyik lakásra vonatkozik az esetleges végrehajtási jog vagy jelzálogjog bejegyzés iránti kérelem.

A jogállam alapvető eleme a jogbiztonság, mely magában foglalja a jogszabályi előírások betartásának követelményét. A Békéscsabai Földhivatal mulasztása ennek folytán alkotmányos visszásságot okoz. A mulasztás következtében sérül a tulajdonhoz való jog, mint alkotmányos jog is. A tulajdonjog egyik eleme - a birtoklás, használat és hasznok szedése,  a terhek és kárveszély viselése mellett - a rendelkezési jog. A rendelkezési jog egyik része pedig az a jog, hogy a tulajdonos a dolog tulajdonjogát másra átruházza. A földhivatal mulasztása az ingatlanok tulajdonosait rendelkezési joguk gyakorlásában akadályozza, hiszen ilyen rendezetlen tulajdoni állapotban lévő ingatlant sem elidegeníteni, sem megterhelni nem lehet, vagy csak nagy nehézségek árán lehet. 

Ajánlás
Felhívom a Békéscsabai Földhivatal vezetőjét, hogy haladéktalanul tegye meg a szükséges intézkedéseket annak érdekében, hogy a Mezőberény 3544/4 és 3544/5 helyrajzi számú ingatlanok tulajdoni lapján 1992. óta feljegyzett széljegyek sorrendjében  a Földhivatal a bejegyzési határozatokat hozza meg és azokat a kérelmet benyújtó ügyfeleknek küldje meg.

Budapest, 1997. április 21.

Gönczöl Katalin